Komisár Avramopoulos okrem toho usporiadal stretnutie s ministrami dotknutých piatich členských štátov s cieľom prediskutovať ďalší postup k dosiahnutiu úplnej vízovej reciprocity so Spojenými štátmi. Na stretnutí sa ministri zaviazali, že budú v konštruktívnom a pozitívnom duchu a v úzkej koordinácii s Komisiou a Spojenými štátmi spoločne pracovať na tom, aby čo najskôr dosiahli úplnú vízovú reciprocitu, pričom budú tiež hľadať vzájomne prijateľné dočasné kroky. Komisár diskutoval s ministrami o krokoch, ktoré by sa mohli prijať na strane EÚ v záujme dosiahnutia úplnej vízovej reciprocity v prospech občanov EÚ i občanov Spojených štátov, ako aj celkovo v záujme úzkych strategických vzťahov.

Komisia víta, že Kanada v súlade so svojím záväzkom 1. mája 2017 zrušila vízovú povinnosť pre uvedené kategórie štátnych príslušníkov Bulharska a Rumunska. Títo cestujúci už na cestu do Kanady alebo tranzit cez ňu nepotrebujú víza, ale iba elektronické cestovné povolenie. Zrušeniu vízovej povinnosti predchádzali rozsiahle kontakty medzi Komisiou, Kanadou a vládami Bulharska a Rumunska uskutočňované na politickej a odbornej úrovni, ako aj informačná kampaň pre občanov týchto krajín a konzultácie s významnými cestovnými agentúrami a leteckými spoločnosťami v oboch členských štátoch.

Európsky parlament prijal 2. marca 2017 nelegislatívne uznesenie o „povinnostiach Komisie v oblasti vízovej reciprocity podľa článku 1 ods. 4 nariadenia (ES) č. 539/2001“. Európsky parlament vyjadril v uznesení názor, že Komisia má právnu povinnosť prijať delegovaný akt, ktorým sa dočasne pozastaví oslobodenie od vízovej povinnosti pre štátnych príslušníkov tretích krajín, ktoré do 12. apríla 2016 nezrušili vízovú povinnosť pre občanov určitých členských štátov. Zároveň na základe článku 265 ZFEÚ Komisiu vyzval, aby prijala požadovaný delegovaný akt najneskôr do dvoch mesiacov odo dňa prijatia daného uznesenia

Komisia následne v júli a decembri 2016 predložila dve nadväzujúce oznámenia. V decembrovom nadväzujúcom oznámení Komisia uvítala, že Kanada predložila jasný harmonogram na dosiahnutie úplnej vízovej reciprocity pre všetkých občanov EÚ. V súvislosti so Spojenými štátmi sa Komisia zaviazala, že bezodkladne obnoví svoje úsilie o to, aby v koordinácii s dotknutými piatimi členskými štátmi presadila u novej vlády úplnú vízovú reciprocitu a dohodla sa v prvej polovici roku 2017 na spôsobe dosiahnutia tohto cieľa. Komisia sa okrem toho zaviazala, že bude naďalej úzko spolupracovať s Európskym parlamentom a Radou s cieľom zaistiť, aby Európska únia v tejto dôležitej otázke vystupovala jednotne, a do konca júna 2017 predloží správu o ďalšom pokroku.

Na odbornej úrovni sa o vízovej reciprocite diskutovalo aj počas zasadnutia vyšších úradníkov EÚ a USA v oblasti spravodlivosti a vnútorných vecí, ktoré sa konalo 1. – 2. marca 2017 na Malte, kde Spojené štáty opäť potvrdili svoj záväzok zaradiť daných päť členských štátov do programu bezvízového styku. Spojené štáty však takisto zdôraznili, že tieto členské štáty zatiaľ nespĺňajú všetky požiadavky stanovené v právnych predpisoch Spojených štátov. Spojené štáty zároveň naznačili, že ak by Komisia prijala delegovaný akt o pozastavení oslobodenia od vízovej povinnosti pre občanov Spojených štátov, Spojené štáty by okamžite prijali odvetné opatrenia a opäť by zaviedli vízovú povinnosť pre všetkých občanov EÚ. Pripomenuli tiež, že program bezvízového styku zavedený podľa súčasných právnych predpisov neumožňuje, aby doň boli zaradené nové krajiny, pokiaľ tieto krajiny nespĺňajú všetky požiadavky.

S cieľom vypracovať prehľad požiadaviek, ktoré ešte musí daných päť členských štátov splniť, začala Komisia od nich a od Spojených štátov zhromažďovať informácie.

Posledné trojstranné stretnutie s predstaviteľmi Spojených štátov sa konalo 25. apríla 2017. Jeho cieľom bolo posúdiť aktuálny stav, pokiaľ ide o požiadavky programu bezvízového styku, a urýchliť prácu na dosiaľ nesplnených požiadavkách. Hoci hlavnou prekážkou pre štyri členské štáty naďalej zostáva 3 % hranica, pokiaľ ide o mieru zamietnutých žiadostí o vízum, stanovená v zákone USA o imigrácii a štátnej príslušnosti, niektoré z dotknutých členských štátov ešte stále nesplnili ani ďalšie požiadavky, ako je napríklad každodenné zasielanie informácií do databázy odcudzených a stratených cestovných dokladov Interpolu a podpísanie a plné vykonávanie dohody o predchádzaní závažnej trestnej činnosti a boji proti nej. Počas stretnutia so Spojenými štátmi sa dohodlo, že v nasledujúcich týždňoch sa urýchlia snahy o splnenie zostávajúcich požiadaviek programu bezvízového styku.

Komisia bude v nadchádzajúcich týždňoch spoločne s dotknutými piatimi členskými štátmi a so Spojenými štátmi pracovať na konsolidácii ďalšieho postupu, ktorý by mal byť schválený vo forme spoločného vyhlásenia na zasadnutí ministrov spravodlivosti a vnútorných vecí EÚ – USA v júni 2017. Príležitosti na dosiahnutie pokroku poskytnú kontakty a zasadnutia na vysokej úrovni, napr. samit NATO a samit G7 v máji, zasadnutie ministrov spravodlivosti a vnútorných vecí EÚ – USA v júni, samit G20 v júli a zasadnutie vyšších úradníkov EÚ a USA v oblasti spravodlivosti a vnútorných vecí v septembri.

IV. Záver

Komisia je aj naďalej odhodlaná dosiahnuť úplnú vízovú reciprocitu pre všetky členské štáty a považuje túto úlohu za svoju prioritu.

Komisia víta, že Kanada v súlade so svojím záväzkom 1. mája 2017 zrušila vízovú povinnosť pre bulharských a rumunských občanov, ktorí boli v priebehu posledných desiatich rokov držiteľmi kanadského víza na dočasný pobyt alebo ktorí sú v súčasnosti držiteľmi platného neprisťahovaleckého víza udeleného Spojenými štátmi. Komisia bude naďalej spolupracovať s Bulharskom, Rumunskom a Kanadou, aby zaistila, že aj termín 1. decembra 2017 na dosiahnutie úplnej vízovej reciprocity bude dodržaný.

Pokiaľ ide o Spojené štáty, Komisia konštatuje, že sa začal proces zameraný na výsledky. Komisia sa domnieva, že tento proces, ktorý riadi v úzkej spolupráci s dotknutými piatimi členskými štátmi, je pri súčasnom stave vecí najvhodnejším spôsobom dosiahnutia pokroku. Tento pokrok je možné urýchliť, ak sa jednotlivé strany budú v tomto procese angažovať a budú konštruktívne spolupracovať. V tejto súvislosti je nevyhnutné zabezpečiť, aby Európska únia vystupovala v tejto dôležitej otázke jednotne.

Komisia sa preto domnieva, predovšetkým vzhľadom na pokrok, ktorý sa podarilo dosiahnuť v minulom roku, a na prebiehajúce snahy, že prijatie delegovaného aktu, ktorým by sa dočasne pozastavilo oslobodenie od vízovej povinnosti pre štátnych príslušníkov Kanady a Spojených štátov, by bolo v tejto chvíli kontraproduktívne a neprispelo by k dosiahnutiu cieľa, ktorým je zaistenie bezvízového styku pre všetkých občanov EÚ.

Komisia bude naďalej úzko spolupracovať s Európskym parlamentom a Radou v záujme dosiahnutia úplnej vízovej reciprocity a do konca decembra 2017 im predloží správu o ďalšom vývoji.

_________